મુસાફરીમાં આગળ જતાં નાનકડો ઓલેક પિતા હેનરી રોસનરના બાવડા સાથે પોતાનું માથું દબાવીને રડી પડ્યો! પોતાને શું થતું હતું એ એણે રોસનરને જલદી ન કહ્યું. છેલ્લે એ બોલ્યો ત્યારે તેણે માત્ર એટલું કહ્યું, કે તેને કારણે જ રોસનરને પણ ઓસ્ટવિટ્ઝ જવાનો વારો આવ્યો હતો! “માત્ર મારા કારણે જ તમારે મરવું પડે છે,” એણે હેનરી રોસનરને કહ્યું. કોઈક વાત ઉપજાવી કાઢીને હેનરી તેને શાંત પાડવાનો પ્રયત્ન કરી શક્યો હોત, પરંતુ તેનો એ પ્રયત્ન સફળ રહ્યો ન હોત! ગેસ ચેમ્બર વિશે બધાં જ બાળકોને ખબર હતી. છેતરવાનો પ્રયત્ન કરવામાં આવે તો એ બાળકો ચીડાઈ જતાં હતાં.